Papersnake/gushiwen huggingface dataset:
感旧
韩偓（唐代）

省趋弘阁待貂珰，指座深恩刻寸肠。秦苑已荒空逝水，楚天无限更斜阳。

时昏却笑朱弦直，事过方闻锁骨香。入室故寮流落尽，路人惆怅见灵光。
【双调】驻马听近
郑光祖（元代）

秋闺
财叶将残，雨霁风高摧木杪；江乡潇洒，数株衰柳罩平桥。露寒波冷翠荷凋，雾浓霜重丹枫老。暮云收，晴虹散，落霞飘。
【幺】雨过池塘肥水面，云归岩谷瘦山腰。横空几行塞鸿高，茂林千点昏鸦噪。日衔山，船舣岸，鸟寻巢。
【驻马听】闷入孤帏，静掩重门情似烧；文窗寂静，画屏冷落暗魂消。倦闻近砌竹相敲，忍听邻院砧声捣。景无聊，闲阶落叶从风扫。
【幺】玉漏迟迟，银汉澄澄凉月高；金炉烟烬，锦衾宽剩越难熬。强啀夜永把灯挑，欲求欢梦和衣倒，眼才交，恼人促织叨叨闹。
【尾】一点来不够身躯小，响喉咙针眼里应难到。煎聒的离人，斗来合噪。草虫之中无你般薄劣把人焦。急睡着，急惊觉，紧截定阳台路儿叫。
胜金黄
史铸（宋代）

篱下秋深花正敷，煌煌金彩照吾庐。
维扬贡品虽称贵，颜色看来反不如。
屈原列传(节选)
司马迁（两汉）

屈平疾王听之不聪也，谗谄之蔽明也，邪曲之害公也，方正之不容也，故忧愁幽思而作《离骚》。“离骚”者，犹离忧也。夫天者，人之始也；父母者，人之本也。人穷则反本，故劳苦倦极，未尝不呼天也；疾痛惨怛，未尝不呼父母也。屈平正道直行，竭忠尽智以事其君，谗人间之，可谓穷矣。信而见疑，忠而被谤，能无怨乎？屈平之作《离骚》，盖自怨生也。《国风》好色而不淫，《小雅》怨诽而不乱。若《离骚》者，可谓兼之矣。上称帝喾，下道齐桓，中述汤、武，以刺世事。明道德之广崇，治乱之条贯，靡不毕见。其文约，其辞微，其志洁，其行廉。其称文小而其指极大，举类迩而见义远。其志洁，故其称物芳；其行廉，故死而不容。自疏濯淖污泥之中，蝉蜕于浊秽，以浮游尘埃之外，不获世之滋垢，皭然泥而不滓者也。推此志也，虽与日月争光可也。
庚辰故里再燬于寇流落信安僧舍风雨凄凉
尹廷高（元代）

羁愁野寺两凄然，又是西风落叶天。疏雨半檐浇客恨，白云一叶对僧眠。

孤吟天地知何益，只影江湖祗自怜。唤醒十年乡国梦，空山古木乱鸣蝉。
予行蓝田道中而想念古人餐玉之法盖不可传矣因爱其山川风物遂有作云
朱诚泳（明代）

东华晴色动春朝，谷口云开雪尽消。四面好山青绕郭，一溪流水绿平桥。

鸡鸣草店炊烟乱，雉雊桑田土脉饶。白石如粳闻可煮，茂陵人去讵能招。
栖贤寺
陈舜俞（宋代）

辟蛇行者应开寺,拭眼高僧尚有坟.龙带雨归三峡水,鸟衔花出五峰云.
南游有感
于武陵（唐代）

杜陵无厚业，不得驻车轮。重到曾游处，多非旧主人。

东风千岭曾，西日一洲蘋.又渡湘江去，湘江水复春。
昭君怨·拂晓拿舟东去
张鎡（宋代）

拂晓拿舟东去。细看荷花垂露。红绿总吹香。一般凉。会享人天清福。休把两眉轻蹙。谁道做神仙。戴貂蝉。
颂古三十一首
释安永（宋代）

掣开金殿锁，撞碎玉楼钟。
贪程未归客，徒自觅行踪。
贺和仲移居 其二
刘才邵（宋代）

苍官涌翠千株直，石栈斜飞一径通。爽垲真能明远目，嚣尘不动但清风。

卜邻岂免烦王翰，相宅应兼出魏公。终使里名不虚设，先栽岩桂与分丛。
句 其五
杨琳（宋代）

水似人清光滴眼，山随天远翠浮眉。
负暄
姜特立（宋代）

不是羲和德泽流，寒乡何处觅温柔。
绝怜天上黄绵袄，大胜人间紫绮裘。
旋挟胡麻随景转，更携书卷与閒谋。
天和妙处谁能会，欲献君王却自羞。
次山房见寄韵
何梦桂（宋代）

怀人夜寤擗，彼美天西方。
世变急三峡，吾道蹇两当。
起坐观列纬，翕箕正煌煌。
游云起碧落，反覆变白苍。
两仪浩无际，万期归渺茫。
感此不成寐，振衣夜未央。
思君见梁月，忽若堕我旁。
月明照我心，知心岂寻常。
浩歌自起舞，宵景何苍凉。
墓梅萃彼鸮，葭露化为霜。
难虫两得失，奚用论否臧。
日月此昭质，天地吾直刚。
原言勖本心，百世垂耿光。
舟中夜坐
杨万里（宋代）

与月隔一簟，去天争半篷。
若无篷与簟，身在大虚中。
刘九法曹郑瑕丘石门宴集
杜甫（唐代）

秋水清无底，萧然净客心。
掾曹乘逸兴，鞍马到荒林。
能吏逢联璧，华筵直一金。
晚来横吹好，泓下亦龙吟。
凄凉犯 题秋窗染翰图
顾太清（清代）

愁难寄托。萧条甚、情丝怎系离索。美人去后，余香尚在，袖稍襟索。

罡风最恶。未必算、卿卿福薄。忆当初、修嫭连娟，肠断旧标格。

不堪回首处，霜陨秋荷，钗分金雀。姗姗月底，待招来、望中魂魄。

未了今生，或能够、来生会著。散花人、结习空时无所缚。
移官淮东别杭州
陈思济（元代）

湖上云烟百态新，湖边幽趣属閒身。春风杨子江头路，白首行人又问津。
相和歌辞。铜雀台
王无竞（唐代）

北登铜雀上，西望青松郭。繐帐空苍苍，陵田纷漠漠。

平生事已空，歌吹宛犹昨。长袖拂玉尘，遗情结罗幕。

妾怨在朝露，君恩岂中薄。高台奏曲终，曲终泪横落。
褐山矶上港中泊
梅尧臣（宋代）

风恶舟难进，聊依浦里村。
岸潮生蓼节，滩浪聚芦根。
日脚看看雨，江心渐渐昏。
篙师知蟹窟，取以助清樽。
九月十日醵饮丹山
陈著（宋代）

举头又是菊花天，走遍山林命苟全。
忍赋庚寅伤乱世，漫书甲苟记流年。
陶篱一醉虚抛久，萧寺重游梦觉然。
今是何时成此会，教人平地说神仙。
和姜居仁感时韵
柴随亨（宋代）

十年泉石痼烟霞，吟看浮荣过眼花。
归去五株彭泽柳，困来七碗玉川茶。
功名得失藏蕉鹿，身世糊涂篆壁蜗。
我亦厌喧求静者，故园且种邵平瓜。
题福州参泉二首
辛弃疾（宋代）

两泉水出更温泉，这里原无一二三。
欲识当年参字意，行人浴罢试求参。
戏咏白发
廖行之（宋代）

与愁添悴色，为老出孤标。
髣髴生银缕，依微散玉苗。
摘除犹茁茁，晞沭更萧萧。
相见函关路，应符物色邀。
书钊
朱松（宋代）

梅花梦向笛中残，子著深枝一一酸。肠断来迟双燕子，暗香消歇粉泥乾。
众议留李师炼丹既而不果
叶适（宋代）

火养经年汞未收，病身还向急时求。
道人别觅安炉地，今夜潮平下馆头。
题寒山拾得画像
方回（元代）

我读寒山拾得诗，唐初武德贞观时。
此必前朝老进士，开皇大业不仕隋。
长歌短舞芙蓉句，开元元和尚无之。
一箒天台国清寺，扫灭人世贪嗔痴。
文殊师利复现世，僧俗未妨疑传疑。
或题松下读黄老，臆辨二叟果为谁。
谚云橘皮错认皮，九方皋马遗黄骊。
呜呼甚矣吾衰矣，郁郁都都焉雄雌。
晚次江陵
释简长（宋代）

楚路接江陵，倦行愁问程。
异乡无旧识，多难足离情。
落日悬秋树，寒芜上废城。
前山不可望，断续暮猿声。
至岳寺即大通大照禅塔上温上人
储光羲（唐代）

秋山下映宫，宫色宜朝阳。迢递在半岭，参差非一行。

燕息云满门，出游花隐房。二尊此成道，禅宇遥相望。

凤铎天中鸣，岩梯松下长。山墟响信鼓，蘅薄生蕙香。

起灭一以雪，往来亦诚亡。悲哉门弟子，要自知心长。
金丹
陈以庄（宋代）

凤箫一去几经年，古木青萝锁洞天。
黠鬼不量曾窃药，真人岂碍作飞仙。
细看丹灶凝烟地，知有清朝应世贤。
欲下苍崖却回首，何时著我弄云泉。
蔡翁
吕南公（宋代）

蔡翁高古士，终始素践清。晓然不欺心，可抵日月明。

二十弄赋笔，周流教诸生。四十背辞场，归来闭柴荆。

长子力近利，旨甘足谋营。次男治诗书，庭户弦歌声。

居止在城邑，身如隐林坰。旧交势富门，十载不一登。

稼穑有凶稔，翁无田可耕。闾阎多是非，翁耳不为倾。

萧条一亩宅，裕若据八纮。书囊配酒樽，此外毫发轻。

晚醉有瘿枕，朝饥有藜羹。未知穷与通，何者当达情。

维彼九章衮，煖外未觉荣。维彼八味珍，饱来无足矜。

妻子亦垂白，息孙初习行。欢愉同百年，世患安得撄。

嗟我稍濩落，晚能慕幽贞。何由似吾翁，坦坦寄馀龄。
青厓雨山竹雨香城夜饮 其二
郑孝胥（清代）

辽海新朝莫苟安，由来事业出艰难。漆身吞炭都经过，忧患馀生亦等閒。
又题雨山所藏黄石斋文治论卷子
郑孝胥（清代）

尼山论人先史鱼，有道无道直如矢。石斋可与史鱼匹，毕生不屈得其死。

奇哉斯人乃多艺，文辞书画皆绝美。迂僻疑当含瓦石，广平梅花定何理。

忍盦昔藏泼墨卷，莲叶戏蟹半入水。《孝经序论》杂骈散，蔡夫人书犹可喜。

忍盦久亡不可见，今见此捲毛发起。雨山端人能宝此，殷勤使我题纸尾。

我与石斋虽乡里，亡国则同他无似。略谈文字尚难追，北山遗臣谁敢比？
客中重阳后二日
袁珽（明代）

寂寂残灯对小窗，万家砧杵剩凄凉。病侵短鬓惊寒早，梦入深秋觉夜长。

雁影乍过催落日，客衣未授过重阳。松溪两载淹陶令，空负东篱菊又香。
杂曲歌辞。古离别
常理（唐代）

君御狐白裘，妾居缃绮帱。粟钿金夹膝，花错玉搔头。

离别生庭草，征行断戍楼。蟏蛸网清曙，菡萏落红秋。

小胆空房怯，长眉满镜愁。为传儿女意，不用远封侯。
紫阳真人歌
卢象（唐代）

君不见先生耳鼻有仙骨，自号狂生中有物。金华侍讲三十年，狂戏公卿与簪笏。

青门抗行谢客狂，健笔连羁王献之。长安素绢书欲遍，主人爱惜常保持。

每叹二疏不足道，复言四皓常枯槁。去年寝疾弥数旬，神鬼盈庭谋一老。

长男泣血求司命，少女颦眉诵《灵宝》。还如简子复归来，更与洪崖同寿考。

上书北阙言授箓。税驾东州愿修道。初闻行路犹未信，果达吾君谓之好。

山阴旧宅作仙坛，湖上闲田种芝草。镜湖之水含杳冥，会稽仙洞多精灵。

须乘赤鲤游沧海，当以群鹅写道经。皇恩赠诗四十字，明主赐金三十镒。

供帐倾朝一送归，双童驷马从兹出。回看紫绶若轻尘，远别青门嗟故人。

鸳鹭差池攀羽盖，虹霓夭矫翊车轮。田田列侍浮丘伯，曾子荣过朱买臣。

余高若是有先觉，灭迹归根从大朴。千载悠悠等令威，十洲漫漫思方朔。

归去来，青牛顿足少迟回。忽然云雾不相见，唯有飘飘香气来。
拟杜诸将五首用原韵 其五
丘逢甲（清代）

汾水秋风雁复来，百年人事不胜哀。收兵自卫元戎府，教子谁登上将台？

西极传书青鸟使，南山上寿紫霞杯。禁中早已储颇牧，不用焦桐爨下材。
戚夫人
李覯（宋代）

百子池头一曲春，君恩和泪落埃尘。
当时应恨秦皇帝，不杀南山皓首人。
久雨
强至（宋代）

雨师握天令，汲汲不停驾。
疾驱鞭群龙，俛首随叱咤。
乘怒作滂霈，不复息昼夜。
羲和久埋轮，缩手喜闲暇。
山川盛奔溢，若虞历阳化。
农民验甲子，其应旱在夏。
我疑上天漏，谁能补天罅。
慰此农民心，无使忧早稼。
酬郑从事四年九月宴望海亭，次用旧韵
元稹（唐代）

海亭树木何茏葱，寒光透坼秋玲珑。湖山四面争气色，

旷望不与人间同。一拳墺伏东武小，两山斗构秦望雄。

嵌空古墓失文种，突兀怪石疑防风。舟船骈比有宗侣，

水云滃泱无始终。雪花布遍稻陇白，日脚插入秋波红。

兴馀望剧酒四坐，歌声舞艳烟霞中。酒酣从事歌送我，

歌云此乐难再逢。良时年少犹健羡，使君况是头白翁。

我闻此曲深叹息，唧唧不异秋草虫。忆年十五学构厦，

有意盖覆天下穷。安知四十虚富贵，朱紫束缚心志空。

妆梳伎女上楼榭，止欲欢乐微茫躬。虽无趣尚慕贤圣，

幸有心目知西东。欲将滑甘柔藏府，已被郁噎冲喉咙。

君今劝我酒太醉，醉语不复能冲融。劝君莫学虚富贵，

不是贤人难变通。
烛影摇红·一朵鞓红
孙惟信（宋代）

一朵鞓红，宝钗压髻东风溜。年时也是牡丹时，相见花边酒。初试夹纱半袖。与花枝、盈盈斗秀。对花临景，为景牵情，因花感旧。

题叶无凭，曲沟流水空回首。梦云不入小山屏，真个欢难偶。别后知他安否。软红街、清明还又。絮飞春尽，天远书沉，日长人瘦。
答徐雪江
汪元量（宋代）

十载高居白玉堂，陈情一表乞还乡。
孤云落日渡辽水，匹马西还上太行。
行橐尚留官里俸，赐衣犹带御前香。
只今对客难为答，千古中原话柄长。
即事
叶茵（宋代）

竹暗笋无数，江晴水有痕。
田蛙喧麦陇，野犬卧柴门。
读日者传答俞生
梅尧臣（宋代）

宋忠为大夫，贾谊为博士。
同与休沐下，访卜长安市。
吾不如二休，读书无举跬。
借曰当乘肥，乘肥非我指。
唯思泉石间，坐卧松风美。
望惠山
王惟允（明代）

昔者岁庚戌，承檄离故乡。遽以此山别，关陕隔异方。

缅怀林壑姿，令人归思长。潇洒栖白云，青松荫石床。

泠泠第二泉，流润石髓香。今辰罢官守，春风促归航。

青青九龙峰，郁然当我藏。我本江海人，泉石有膏肓。

一从挂尘网，鬓发已苍苍。寄谢桑苧翁，卜邻漪澜堂。
和石翁赠郑通政云山吟
庄昶（明代）

云苍苍，水悠悠，青山万古人白头。华山老母一渴睡，天地枕席今未收。

尘缨自濯已堪喜，敝屣既脱何足留。河图凤鸟至不至，仲尼已没无人愁。

嗟乎仲尼已没无人愁，乾坤谁解生民忧。羲文尧禹正今日，千年治道还西周。
瑞鹧鸪（咏桃花菊）
史铸（宋代）

底事秋英色厌黄。喜行春令借红妆。谢天分付千年品，特地搀先九日香。陶令骇观须把酒，崔生瞥见误成章。蜂情蝶思兼迷了，采蕊还如媚景忙。
李少泉见投折梅之咏用韵奉答
王慎中（明代）

纷纷百卉尽为臣，让却花王占断春。对雪閒吟巴里客，折枝相赠大梁人。

微香偏触观书夕，疏影宜看置酒晨。异室同心投秀句，独怜如玉不能亲。
书幸
陆游（宋代）

我身匪兕虎，岂是旷野物？生非洪水时，胡为在巢窟！向来三入朝，薄命不黔突，未尝识许史，况敢交平勃。
沧波渺黏天，远逐轻鸥没。
今年君恩厚，幸许赐骸骨。
既逃申公钳，又异卞和刖。
放怀歌呜呜，宁暇书咄咄？
吉水三姑滩舟中除夕次李友竹韵
饶与龄（明代）

远寺钟声晚更沉，鸦迎彩鹢噪丛林。通宵爆竹惊春梦，好友赓诗畅客心。

回首云烟离思杳，半生雨露荷恩深。丹衷㣼雁驰天北，勉效勤渠惜禹阴。
醉石
陶弼（宋代）

守边无一事，载酒翠崖东。
几稳平沙上，杯流醉石中。
野蔬沿涧绿，林果映江红。
休把鼓钟动，此欢鱼亦同。
诗一首
薛魁祥（宋代）

霜风猎猎催寒冬，诸君马首将欲东。
出门浩气如长虹，举手欲欲扶桑弓。
君家渭阳盖世功，黄沙万里归兵戎。
牙旗金甲照天红，江南草木皆春风。
黄金筑台高巃嵷，三千珠履夸豪雄。
君今联辔登仙篷，绿水依依泛芙蓉。
貂蝉出自兜鍪中，蝟锋螳斧一扫空。
我忝吴下旧阿蒙，铁砚磨尽平生工。
於山未见泰华峰，於人未见欧阳公。
借君谈天荐口为先容，他日四方上下追逐如云龙。
岁试榜发名缀三等之末赋呈诸友 其一
纪坤（明代）

鼍鼓三通放午衙，题名粉壁字如鸦。一番晓露滋兰草，最后春风到楝花。

命数于今知倚伏，文章自古有瑜瑕。寸心得失吾能了，未要交游众口哗。
题赤城观
朱熹（宋代）

落日空山秋气清，泠泠古木乱蝉鸣。仙人一去鹤不返，剑客重来丹已成。

静对竹炉烟缕直，细看月窟桂华生。此身旧有蓬瀛约，玉简归来问姓名。
句
袁枢（宋代）

温黄前后并，殿下不须行。
闺怨四首
赵蕃（宋代）

辞少不尽意，辞多还尽纸。
纸尽意无穷，相思似流水。
复明经
徐积（宋代）

上欲求稽古，天书下四溟。儒风久湮郁，诏意乃丁宁。

削剥因唐氏，源流自汉庭。春秋披日月，易象炳丹青。

礼乐搜潜奥，诗书抉杳冥。今焉拘注疏，何谓复明经。
咏史下·曹丕
陈普（宋代）

吴质车中载甲兵，辛毗颈上毛轻。
孔明才略何堪算，十倍曹丕是宪英。
题玉光亭
王安石（宋代）

传闻天玉此埋堙，千古谁分伪与真。
每向小庭风月夜，却疑山水有精神。
送张宪长左迁滇南大参次韵
王守仁（明代）

世味知公最饱谙，百年清德亦何惭。柏台藩省官非左，江汉滇何道益南。

绝域烟花怜我远，今宵风月好谁谈？交游若问居夷事，为说山泉颇自堪。
书
刘克庄（宋代）

两帖走蛟虬，堂堂腕力遒。
太师唐死节，大令晋风流。
要续麻姑刻，那容扇媪求。
教儿勤护惜，恐被六丁偷。
梅时往来郊外十绝 其二
张侃（宋代）

蹋雪西村探古梅，一株寂寞为谁开。不消弦管与弹压，自有骚翁时往来。
玉漏迟 壬辰围城中，有怀淅江别业
元好问（金朝）

淅江归路杳。西南仰羡，投林高鸟。升斗微官，世累苦相萦绕。不入麒麟画里，又不与、巢由同调。时自笑。虚名负我，平生吟啸。扰扰马足车尘，被岁月无情，暗消年少。钟鼎山林，一事几时曾了。四壁秋虫夜语，更一点、残灯斜照。青镜晓。白发又添多少。
湖山小隐
林逋（宋代）

衡门邻晚岛，环堵背寒岗。
片月通萝径，幽云在石床。
客游抛鄠杜，渔事擬沧浪。
管乐非吾尚，昂头肯自方。
卜算子·芍药打团红
洪咨夔（宋代）

芍药打团红，萱草成窝绿。帘卷疏风燕子归，依旧卢仝屋。
贫放麹生疏，闲到青奴熟。扫地焚香伴老仙，人胜连环玉。
徐穉
徐钧（宋代）

万里冥鸿惜羽毛，安车虽聘邈难招。
清名自足高天下，岂独南州擅得高。
贺新郎·辜负东风约
刘克庄（宋代）

辜负东风约。忆曾将、淮南草木，笔端笼络。后土祠中明月夜，忽有瑶姬跨鹤。迥不比、水仙低弱。天上人间惟一本，倒千钟、琼露花前酌。追往事，怎忘却。

移根应费仙家药。漫回头、关山信断，堡城笳作。问讯而今平安否，莫遗玉箫惊落。但画卷、依稀描著。白发愧无渡江曲，与吾家、子敬相酬酢。新旧恨，两交错。
简缘居士赞
释德洪（宋代）

言似简缘公，法身有比并。不似简缘公，法身有少剩。

平生赤吉历，两眼光迥迥。舍得大士打门椎，掣肘归去叫不应。

开个铺席在街头，有药只解医禅病。
题家信后
高选（宋代）

十载殷勤训子情，礼闱今幸占微名。
彤庭策献三千字，鹏海风抟九万程。
帽插宫花琼宴罢，身沾仙露赐衣荣。
瞻云北阙人迢递，空忆高堂雪鬓生。
湖上醉归似吴季良
黄玠（元代）

湖上天已秋，城中汗如雨。喧寂稍不同，炎凉亦何遽。

始知物外游，拔足风尘去。高卧南山阿，不踏东华路。
秋日山居八事 其二 治圃
欧阳澈（宋代）

亲灌蔬畦慕汉阴，不辞抱瓮汲泉深。拟为元亮萧条处，岂有樊迟货殖心。

剔去荆榛俱绝蔓，栽培桃李已成林。兔葵燕麦元荒寂，刬地繁华直万金。
满江红·一霎浮云
汪元量（宋代）

一霎浮云，都掩尽、日无光色。遥望处、浮图对峙，梵王新阙。燕子自飞关北外，杨花闲度楼西侧。慨金鞍、玉勒早朝人，经年歇。昭君去，空愁绝。文姬去，难言说。想琵琶哀怨，流泪成血。蝴蝶梦中千种恨，杜鹃声里三更月。最无情、鸿雁自南飞，音书缺。
次韵答文访□呈季丞
苏镜潭（清代）

六载饥驱雪打头，故乡乱讯入羁愁。便违叔度易生吝，未信杜羁能解忧。

世事危于军背水，客心忙似壑藏舟。异时瀛海编诗话，一集荆溪旧唱酬。
送葛谦问
蔡戡（宋代）

垂虹亭上少迟留，卧看冰轮万里秋。
正是莼丝鲈脍美，不妨乘兴五湖舟。
和周监丞闻京洛关中收复四首 其四
王庭圭（宋代）

河南新郡县，吾宋旧山川。乔木应犹在，遗民不记年。

行人将汉月，持节照胡天。属国今无恙，遥知免齧毡。
秋思
陆游（宋代）

存神止虑自长年，黄老遗书汉尚传。
妙语虽传人不省，却从丹灶觅神仙。
孤愤吟十三首 其十二
高斯得（宋代）

囊封癸酉罄愚惷，第一亲征次守江。啼得血流无用处，自怜弱步要丰扛。
阳城驿
元稹（唐代）

商有阳城驿，名同阳道州。阳公没已久，感我泪交流。

昔公孝父没，行与曾闵俦。既孤善兄弟，兄弟和且柔。

一夕不相见，若怀三岁忧。遂誓不婚娶，没齿同衾裯.

妹夫死他县，遗骨无人收。公令季弟往，公与仲弟留。

相别竟不得，三人同远游。共负他乡骨，归来藏故丘。

栖迟居夏邑，邑人无苟偷。里中竞长短，来问劣与优。

官刑一朝耻，公短终身羞。公亦不遗布，人自不盗牛。

问公何能尔，忠信先自修。发言当道理，不顾党与雠。

声香渐翕习，冠盖若云浮。少者从公学，老者从公游。

往来相告报，县尹与公侯。名落公卿口，涌如波荐舟。

天子得闻之，书下再三求。书中愿一见，不异旱地虬。

何以持为聘，束帛藉琳球。何以持为御，驷马驾安輈.

公方伯夷操，事殷不事周。我实唐士庶，食唐之田畴。

我闻天子忆，安敢专自由。来为谏大夫，朝夕侍冕旒。

希夷惇薄俗，密勿献良筹。神医不言术，人瘼曾暗瘳。

月请谏官俸，诸弟相对谋。皆曰亲戚外，酒散目前愁。

公云不有尔，安得此嘉猷。施馀尽酤酒，客来相献酬。

日旰不谋食，春深仍弊裘。人心良戚戚，我乐独由由。

贞元岁云暮，朝有曲如钩。风波势奔蹙，日月光绸缪。

齿牙属为猾，禾黍暗生蟊。岂无司言者，肉食吞其喉。

岂无司搏者，利柄扼其鞲。鼻复势气塞，不得辩薰莸。

公虽未显谏，惴惴如患瘤。飞章八九上，皆若珠暗投。

炎炎日将炽，积燎无人抽。公乃帅其属，决谏同报仇。

延英殿门外，叩阁仍叩头。且曰事不止，臣谏誓不休。

上知不可遏，命以美语酬。降官司成署，俾之为赘疣。

奸心不快活，击刺砺戈矛。终为道州去，天道竟悠悠。

遂令不言者，反以言为訧.喉舌坐成木，鹰鹯化为鸠。

避权如避虎，冠豸如冠猴。平生附我者，诗人称好逑。

私来一执手，恐若坠诸沟。送我不出户，决我不回眸。

唯有太学生，各具粮与糇。咸言公去矣，我亦去荒陬。

公与诸生别，步步驻行驺。有生不可诀，行行过闽瓯。

为师得如此，得为贤者不。道州闻公来，鼓舞歌且讴。

昔公居夏邑，狎人如狎鸥。况自为刺史，岂复援鼓桴。

滋章一时罢，教化天下遒。炎瘴不得老，英华忽已秋。

有鸟哭杨震，无儿悲邓攸。唯馀门弟子，列树松与楸。

今来过此驿，若吊汨罗洲。祠曹讳羊祜，此驿何不侔。

我愿避公讳，名为避贤邮。此名有深意，蔽贤天所尤。

吾闻玄元教，日月冥九幽。幽阴蔽翳者，永为幽翳囚。
挽湖守吴西林
文天祥（宋代）

凛凛千军笔，堂堂一面威。
荆流春浪涌，峡树莫云飞。
素壁琴犹在，中桥鹤不归。
剑亭遗迹古，丰石照山辉。
龚公招登孝侯台次杜于皇韵 其一
顾景星（明代）

石头东畔凤城隈，草色年年周处台。欲下江山邹湛泪，况缘尊酒谢公开。

秋声是处疑横笛，明月窥人数引杯。千载登临只如此，古人不见又重来。
题东西二梁山三首
杨万里（宋代）

莫恨当初画得偏，却因偏处反成研。
喜来舒展愁来蹙，各样娇饶更可怜。
和胡端约岩桂六首
蔡戡（宋代）

一枝小摘间簪冠，酌酒酬花莫作难。
唯有诗情被花恼，冥搜应作孟郊寒。
和段季承左藏惠四绝句
杨万里（宋代）

遮莫蟠胸书似山，更饶落笔语如泉。
阴何绝倒无人怨，却怨渠侬秘不传。
涧上蜡梅香甚
韩淲（宋代）

照眼花枝是蜡梅，香传小树为谁开。弄阴欲雪山长暝，破晓终风水漫洄。

鸟语春声喧复静，鸿飞寒影去还来。数间败屋浮桥外，何故无吟不举杯。
书赵德庄词后
喻良能（宋代）

老眼看书成雾，介庵墨妙金篦。
波底斜阳红湿，绝胜彩笔新题。
石竺山二十咏
刘克庄（宋代）

惜齿埋之土，何曾愿世知。
终为交趾献，亦被普贤骑。
访子威都事不遇
黄清老（元代）

清晓抱绿绮，来就夫君弹。
夫君久已出，野水流花间。
石涧度微雨，秋生湖上山。
松阴坐永日，心与云俱闲。
人事有离合，白鸥聊共还。
西湖二首
高翥（宋代）

浅水摇船冷戛沙，平林暝色接栖鸦。
湖边老树垂垂白，半是梅花半雪花。
静宜园二十八景诗 其十八 玉乳泉
弘历（清代）

乍可微风拂，偏宜皎月涵。西湖不千里，当境即三潭。

演漾冈峦影，卷舒晴雨岚。灵源何处是，一脉试寻探。
冯员仲复元官与致仕恩泽
王十朋（宋代）

谤焰久自熄，果然天听回。孤忠昭圣代，遗恨释泉台。

伏节同元帅，知音有上台。三军气应壮，一洗向时哀。
用玉成韵题秋台诗卷
王柏（宋代）

杳杳南风琴，洋洋大雅音。
复古心未古，难以笔力任。
秋台千古调，渊乎乐不淫。
天然绝琱饰，无非情性吟。
掩卷三叹息，式如玉与金。
寄章齐高 其三
梁寅（元代）

令弟曾为五台客，经过湖上问平安。芙蓉道远何堪寄，杨柳秋来折更难。
贤者之孝二百四十首·宗元卿
林同（宋代）

异哉宗子孝，亲疾远关心。
每验痛大小，因知疾浅深。
湖居感伤
释智圆（宋代）

迷真渺无始，飘业产钱唐。
外族宗南郡，门风祖偃王。
微缘先劫种，宿习妙龄彰。
父母怜多病，亲实怪异常。
布花模讲道，画石学题章。
戒印乱年佩，心猿志学狂。
荣名虚准拟，簪组妄思量。
礼乐师周孔，虚无学老庄。
躁嫌成器晚，心竞寸阴忙。
翼翼修天爵，孜孜耻面墙。
内藏儒志气，外假佛衣裳。
每恶销金口，时劳疾恶肠。
手中期得桂，箭下待穿杨。
騃鹿方随焰，坚冰忽遇阳。
系珠知在体，甘露忝亲尝。
要道传三观，真机得妙常。
不然心迹火，任结鬓根霜。
觉路双轮驾，真空两翅翔。
饥来还遇膳，渴去已逢浆。
静处如来室，高眠解脱床。
理高山峭拔，道大海汪洋。
力战魔军散，功扶佛化昌。
空山怜寂寂，尘路笑茫茫。
触境知无著，闲居贵坐忘。
消摇希自了，言说亦何妨。
撰疏松窗冷，挥松古殿凉。
来蒙随力化，真诰应机扬。
达理虽云短，寻文或有长。
圆伊令了悟，法爱教消亡。
性任融凡圣，修宜示否臧。
冥心潜应梦，取验敢垂祥。
事佛身多累，为师道实荒。
冲门连竹石，草屋带林塘。
冬服和絺綌，中飡管稻梁。
水边云作伴，岩下柏为香。
景物看无厌，幽栖兴未央。
晚篱啼翡翠，春沼浴鸳鸯，
菡萏花如画，嵚崟岫若妆。
飘窗松韵淡，翻砌菊花黄。
放鹤时登岭，观鱼或在梁。
岂愁身病害，长喜世平康。
无处求烦恼，随时任寂光。
昏行悬慧日，苦海泛慈航。
誓坐菩提树，高跻寂灭场。
冥真周法界，垂应遍诸方。
顿渐门皆邃，偏圆药尽良。
惊迷辩雷震，摧惑法轮彊。
鹫岭先开会，金河后秘藏。
留形归后德，遗法益无疆。
四等心弥广，三慈化甚详。
道齐诸妙觉，事类释迦皇。
生灭非吾土，圆澄是故乡。
一空长寂寂，万类本惶惶。
庶了无生旨，无生更可伤。
句
温益（宋代）

少年曾接元公论，屡话南闽佛刹奇。
荣归堂
韩琦（宋代）

非才忝四邻，待罪涉一纪。妨贤得云久，不退不自耻。

永厚复土初，叠奏犯斧扆。乞身临本邦，多疾便摄理。

帝曰吁汝琦，辅翼甚劳止。今俾尔荣归，揭节治故里。

均逸向盛辰，宠异固绝拟。整装将北辕，羌衅兆西鄙。

俄易帅感秦，旰食论所倚。艰难恶敢辞，奔走奉寄委。

天声方震扬，狡穴惧夷毁。款塞械凶酋，唯幸赦狂诡。

疆事计日宁，拙疹乘衰起。披诚叩上仁，再遂守桑梓。

尪疲解剧烦，宴息良自喜。园池昔恢拓，顾览尽遗轨。

独于北堂北，地胜失经始。前人欲兴作，就此创基址。

中辍如有待，命我成斯美。鸠材亟僝功，因陋谨增侈。

芳林环密阴，鲸口下洹水。吾堂据其阳，万象来明炜。

匪直怡病襟，间足具宾簋。僚属请吾名，在景或在己。

吾谓夸风光，未若尊制旨。视榜以思报，义实昼锦比。

或笑此翁愚，荣极尚不已。乡闾得暂休，胡自勤勤耳。

吾曰勤虽愚，吾虑亦长矣。天地施大恩，报上尽蝼蚁。

终期谢贵仕，归第保颓齿。吾舍与公居，相去百举跬。

岂无贤太守，有意待园绮。安车时一来，为我此加礼。
南霁云睢阳庙碑并序
柳宗元（唐代）

急病让夷，义之先；图国忘死，贞之大。利合而动，乃市贾之相求之恩加而感，则报施之常道。睢阳所以不阶王命，横绝凶威，超千祀而挺生，奋百代而特立者也。

时惟南公，天与拳勇，神资机智，艺穷百中，豪出千人。不遇兴词，郁尨眉之都尉；数奇见惜，挫猿臂之将军。

天宝末，寇剧凭陵，隳突河、华。天旋亏斗极之位，地圮积狐狸之穴。亲贤在庭，子骏陈谟以佐命之元老用武，夷甫委师而劝进。惟公与南阳张公巡、高阳许公远，义气悬合，訏谟大同，誓鸠武旅，以遏横溃。裂裳而千里来应，左袒而一呼皆至。柱厉不知而死难，狼瞫见黜而奔师。忠谋朗然，万夫齐力。公以推让，且专奋击，为马军兵马使。出战则群校同强，入守而百雉齐固。初据雍丘，谓非要害；将保江、淮之臣庶，通南北之奏复，拔我义类，扼于睢阳。前后捕斩要遮，凶气连沮。汉兵已绝，守疏勒而弥坚之虏骑虽强，顿盱眙而不进。

贼徒乃弃疾于我，悉众合围。技虽穷于九攻，志益专于三版之逼阳悬布之巧，千城凿穴之奇。息意牵羊，羞郑师之大临；甘心易子，鄙宋臣之病告。诸侯环顾而莫救，国命阻绝而无归。以有尽之疲人，敌无已之强寇。公乃跃马溃围，驰出万众，抵贺兰进明乞师。进明乃张乐侑食，以好聘待之。公曰：“弊邑父子相食，而君辱以燕礼，独何心欤？”乃自噬其指曰：“啖此足矣！”遂恸哭而返，即死孤城。首碎秦庭，终懵《无衣》之赋之身离楚野，徒伤带剑之辞。

至德二年十月，城陷遇害。无傅燮之叹息，有周苛之慷慨。闻义能徙，果其初心。烈士抗词，痛臧洪之同日；真臣致愤，惜蔡恭于累旬。

朝廷加赠特进扬州大都督，定功为第一等，与张氏、许氏并立庙睢阳，岁时致祭。男在襁褓，皆受显秩，赐之土田。葬刻鲍信之形，陵图庞德之状。纳官其子，见勾践之心；羽林字孤，知孝武之志。举门关于周典，征印绶于汉仪。王猷以光，宠锡斯备。

于戏! 睢阳之事，不唯以能死为勇，善守为功，所以出奇以耻敌，立懂以怒寇，俾其专力于东南，而去备于西北；力专则坚城必陷，备去则天讨可行。是故即城陷之辰，为克敌之日。世徒知力保于江淮，而不知功靖乎丑虏，论者或未之思欤。

公讳霁云，字某，范阳人。有子曰承嗣，七岁为婺州别驾，赐绯鱼袋，历刺施、涪二州。服忠思孝，无替负荷，惧祠宇久远，德音不形，愿斫坚石，假辞纪美。惟公信以许其友，刚以固其志，仁以残其肌，勇以振其气，忠以摧其敌，烈以死其事，出乎内者合于贞，行乎外者贯于义，是其所以奋百代而超千祀者矣。其志不亦宜乎! 庙貌斯存，碑表攸托。洛阳城下，思乡之梦倘来；麒麟阁中，即图之词可继。

铭曰： 贞以图国，义惟急病。临难忘身，见危致命。汉宠死事，周崇死政。烈烈南公，忠出其性。控扼地利，奋扬兵柄，东护吴楚，西临周郑。

婪婪群凶，害气弥盛；长蛇封豕，踊跃不定。屹彼睢阳，制其要领；横溃不流，疾风斯劲。梯冲外舞，缶穴中侦。钤马非艰，析骸犹竞。

浩浩列士，不闻济师，兵食歼焉，守逾三时。公奋其勇，单车载驰，投躯无告，噬指而归，力穷就执，犹抗其辞。圭璧可碎，坚贞不亏。

寇力东尽，凶威西恧。孤城既拔，渠魁受戮。雷霆之诛，由我而速。巢穴之固，由我而覆。江汉淮湖，群生咸育。倬焉勋烈，孰与齐躅?

天子震悼，陟是无功；旌褒有加，命秩斯崇；位尊九牧，礼视三公。建兹祠宇，式是形容。牲牢伊硕，黍稷伊丰。虔虔孝嗣，望慕无穷之刊碑河浒，万古英风。
秋兴
汪莘（宋代）

一旦秋风起洛滨，东归聊复寄鲈莼。
如今已在渔乡住，宜与清朝作散人。
田家
戴本孝（清代）

少无适俗韵，甘以辞华轩。但道桑麻长，而无车马喧。

服勤尽岁月，守拙归园田。终晓不能静，鸡鸣桑树颠。
奉酬处士叔见示
韦应物（唐代）

挂缨守贫贱，积雪卧郊园。叔父亲降趾，壶觞携到门。

高斋乐宴罢，清夜道心存。即此同疏氏，可以一忘言。
傅安道杨仪之二漕劝农有诗次韵二首 其二
朱熹（宋代）

世味今如许，吾生本自闲。心期虽好在，欲习未全乾。

错莫尘编暗，栖迟壮节阑。不因勋业晚，清镜亦频看。
答官仲儒
李吕（宋代）

风俗去古远，人伪日败常。
故知取士法，时焉立纪纲。
设科发自汉，糊名始於唐。
前辈务实学，倡道赖欧阳。
当世所得盛，登用多俊良。
倒指几百年，讲求屡更张。
迩来取进士，轻快好文章。
唾手鑱雁塔，转身簉鸳行。
莫论稽古力，所贵时学长。
自顾本迂拙，下语愁肺肠。
虽云事场屋，浪逐槐花忙。
竟如卞和璧，三献足已伤。
既然违好尚，敢不知括囊。
酿渚溪之泉，可以供酒浆。
拾东园之果，可以资餱粮。
耦语古圣贤，曝背傲羲黄。
义命要不愧，胡为乎皇皇。
故人弗予弃，妙句深激昂。
清逸庾谢迫，风骚屈宋旁。
报言乏琼琚，微吟频寒螀。
金馀元遗山来拜祖庭有纪行十首遂倚歌之先后殊时感慨一也 和元遗山八首
王奕（元代）

荒荒望鲁甸，姬孔庙粼粼。允祚五十代，颜孟东西邻。

旁求侍坐五，草莽迷城闉。岂应发肤体，竟此成湮沦。

铿尔续道韵，垂此天伦亲。犁锄供子职，犹裕耕凿民。

可能百世祀，不庙三省身。亦必有坛壝，尚稽廓荆榛。

五贤配西序，馀沥波杨荀。肥马视轻服，此景良清新。

微言苟不及，往迹亦易陈。安得沂水上，菊泉荐斯人。
柳梢青
张孝祥（宋代）

草底蛩吟。烟横水际，月淡松阴。荷动香浓，竹深凉早，销尽烦襟。

发稀浑不胜簪。更客里、吴霜暗侵。富贵功名，本来无意，何况如今。
送钟离郎中知婺州
陈襄（宋代）

皓首潘郎少似君，一麾新得浙江濆。
神仙窟宅金华近，吴越封疆宝婺分。
沈约瘦来题八咏，张颠醉后扫千文。
才高政美应无事，莫厌双溪卧白云。
瑞鹤仙·向阳看未足
刘澜（宋代）

向阳看未足。更露立阑干，日高人独。江空佩鸣玉。问烟鬟霞脸，为谁膏沐。情间景淑。嫁东风、无媒自卜。凤台高，贪伴吹笙，惊下九天霜鹄。红蹙。花开不到，杜老溪壮，已公茅屋。山城水国。欢易断，梦难续。记年时马上，人酣花醉，乐奏开元旧曲。夜归来，驾锦漫天，绛纱万烛。
入元襄王第诗
萧子范（南北朝）

伏轼窥东苑，收泪下玉桥。昔时方毂处，于今共寂寥。

夹池犹袅袅，仙榭尚迢迢。一同西靡柏，徒思芳树萧。
伤独孤舍人
刘禹锡（唐代）

昔别矜年少，今悲丧国华。远来同社燕，不见早梅花。
宋氏吟书画册中
徐渭（明代）

持将傲雪凌霜物，写出辞脂谢粉心。妆镜几台收晓匣，孤雌万粉守寒林。

春秋等是吾侪笔，风雅那高个里吟。自古食鱼须食鲤，娶妻须委宋家禽。
颂古五十五首
释绍昙（宋代）

学得陶朱小术些，当场撮弄数般花。
虽然过得常人眼，到底难瞒是作家。
往日客钱塘住西湖颇久湖上山水丛林之胜至今犹形梦寐因缙上人来喜而问之二首 其二
王慎中（明代）

昭庆法坛经几戒，净慈禅院若为参。藕居花发何年盛，虎跑泉为孰处甘。

多少僧存灵隐寺，有无人到紫阳庵。两高峰顶谁常住，拟欲从师一一谈。
宫词 其十七
张公庠（宋代）

尽道今来花信迟，凌晨宫女探春归。寒梅一朵金槃小，已有清香拂御衣。
点绛唇（题西隐）
赵彦端（宋代）

好在苍苔，摩挲遗恨风还雨。一凉相与。片月生新浦。

天外离居，为我荪桡举。山如许。故人来否。岁晚鲈堪煮。
应潭
周弼（宋代）

村崦递相遮，分居两岸沙。
地征兼橘柚，土物半桑麻。
水白来如虹，山黄去若蛇。
往年曾泊此，丛竹数人家。
初到曲江六首
朱翌（宋代）

度岭三百里，携家五六人。
卜居依古寺，爱日向初春。
时有逃虚喜，端无去客嗔。
团栾何所作，不寐守庚申。
菩萨蛮
曹勋（宋代）

玉珰摇素腰如束。束如腰素摇珰玉。宜更醉春期。期春醉更宜。

绣鸳闲永昼。昼永闲鸳绣。归念不曾稀。稀曾不念归。
回军跛者
赵徵明（唐代）

既老又不全，始得离边城。一枝假枯木，步步向南行。

去时日一假，来时月一程。常恐道路旁，掩弃狐兔茔。

所愿死乡里，到日不愿生。闻此哀怨词，念念不忍听。

惜无异人术，倏忽具尔形。
白鹭洲
夏葆彝（清代）

鸭头新水碧波澄，客思春潮总不胜。行过平湖三十里，满堤烟柳是江陵。
次韵姚监丞斫脍
方岳（宋代）

旋捣金虀剁玉葱，半盂膏酒洗冬烘。
吴中风物今犹尔，说与厨人宁舍熊。
戏题三绝
苏辙（宋代）

谢傅凄凉已老年，胡琴羌笛怨遗贤。
使君於此虽不俗，挽断髭须谁见怜。
宴郁林观张道士房
钱起（唐代）

灭迹人间世，忘归象外情。竹坛秋月冷，山殿夜钟清。

仙侣披云集，霞杯达曙倾。同欢不可再，朝暮赤龙迎。
观音赞
释可湘（宋代）

观以耳观，听以眼听。
道不虚行，谷不虚应。
施无畏谷力，灭烦恼谷病。
与诸佛同一慈心，与群生共一悲命。
若非菩萨超越世出，世间焉能获二殊胜。
望海潮（泛舟）
赵崇（宋代）

轻云过雨，炎晖初减，楼台片片余霞。曲径通幽，小阑斜护，水天薄暮人家。暝色趣归鸦，竹风交立玉，清透窗纱。断岸涟漪，乱萍芳苇绕烟沙。

依稀画艇莲娃。掩鲛绡微沁，急桨咿哑。香雾霏微，冷光摇曳，娅红深映低花。天际玉钩斜。矶边菱唱答，惊断鸣蛙。满棹白苹归去，幽兴绕天涯。
送纪伯紫入闽 其一
顾大申（清代）

裋褐科头故国遗，五言新体旧京诗。多情愁对青溪柳，老向南荒擘荔枝。
送陈偃赋得白鸟翔翠微（作赋得白鹤翔翠微送陈偃下第）
朱湾（唐代）

不知鸥与鹤，天畔弄晴晖。背日分明见，临川相映微。

净中云一点，回处雪孤飞。正好南枝住，翩翩何所归。
送人之洛阳
徐积（宋代）

待到伊川濯尽尘，洛阳城下且留身。文才得似长沙傅，试问如今有几人。
句
何佾（宋代）

滕王阁上烟波远，孺子亭中花竹深。
忆昔行
黄兆成（明代）

莫拨檀槽唱懊侬，舞衣歌扇草茸茸。郎心比石丹成字，妾骨凝茸翠作封。

题月至今留柿叶，浣花谁为采芙蓉。西陵松柏寒如水，不信钱塘梦再逢。
过笠泽三贤堂诗三首 其三 鲁望
韦骧（宋代）

醉梦几寻芳草渡，吟魂飞上月明楼。散人已出形骸外，肯作乡声效楚囚。
吊魏敏功赠住庵通老
王之道（宋代）

一别异生死，三年能几时。
埋玉不可见，拱木徒兴悲。
通老奉香火，坐阅岁月移。
圆颇点飞霜，夷旷真吾师。
从王仲可求近诗
韩淲（宋代）

推门喜见王摩诘，种树栽花兴寄中。一旦青衫遽如许，几年黄寄亦书功。

人间文物惊无有，天与诗名定不同。乞取成编山里去，坐堆残叶读清风。
闰九月晦日登舟二首
宋祁（宋代）

淮平舟未进，远绪怅依依。
勿谓王孙怨，先如春草归。
石（上巩下石）
艾申（宋代）

突兀倚苍穹，谁云巧妙工。
滴□岩已竭，神运□常空。
人入嵌□里，春归秋□中。
□翁何处在，孤塔凛高风。
对镜忆冰绡姊
张粲（清代）

昔年誊绣对青江，倚槛回看玉一双。今日镜中惟瘦影，含情不忍向寒窗。
自秦入蜀道中绝句三首 其三
尹焞（宋代）

南枝北枝春事休，啼莺乳燕也含愁。朝来回首频惆怅，身过秦川最尽头。
赠隐者
陆游（宋代）

畴昔从君处，玄都太古坛。
月高旛影直，霜重佩声寒。
鹤驾三山近，壼天万里宽。
相逢初未省，但认切云冠。
大泽山
秦元似（宋代）

古木巢辽鹤，阴崖溜石泉。
登临多意绪，深邃好风烟。
啸傲欣离俗，徘徊觉近天。
荧煌逼霄汉，疑是继张骞。
七和披字韵
林希逸（宋代）

意马难调系更驰，空沙莫为拣金披。忘机每笑棋争局，爱礼时看斋白椎。

正月书因王不竞，变风作为教先衰。圣朝可托狂歌乐，况有羊何共和之。
云盖寺谈空亭
彭汝砺（宋代）

天地空空无一尘，谈空可惜枉劳神。欲知空外谈空者，恰似梦中占梦人。
倒用前韵
韦骧（宋代）

宛转眉山效蜀峨，花前执板为清歌。歌声暗与春风合，催折芳心不厌多。
观云公所绘听松图为叶平仲作
屈大均（明代）

黄山之松天下无，云公写入洞庭图。松声捲起瀑泉水，散作天风落五湖。

洞庭东西二峰好，玉柱金庭栖绮皓。当年缥缈莫釐间，我亦行携石公姥。

叶子幽居偃盖阴，身如菟丝缠松林。兴公斋前已楚楚，华阳楼外还森森。

拂地参差多麈尾，无生日说如流水。声飞天外不因风，千里萧骚犹在耳。

云公最善绘寒声，声自空生亦有情。嘲嘈忽似苏门啸，谐会琴音满太清。
舟中偶阅六朝文归
陶育（清代）

有花可傍便停桡，摊卷蓬窗破寂寥。六代才华转眼过，声声流水送南朝。
师伯浑用韵复次
晁公溯（宋代）

背郭深通一径遥，奔流坐看百川朝。
飞来黄鹄陂已复，归去白鸥盟可要。
益部官曹宁久处，津乡书札近相招。
此生若有躬耕地，白首甘心老负樵。
闷
杜甫（唐代）

瘴疠浮三蜀，风云暗百蛮。卷帘唯白水，隐几亦青山。

猿捷长难见，鸥轻故不还。无钱从滞客，有镜巧催颜。
四时田园杂兴
范成大（宋代）

茅针香软渐包茸，蓬櫑甘酸半染红。
采采归来儿女笑，杖头高挂小筠笼。
分题送李齐贤 其一 绣衣亭
陈樵（元代）

彩鸾衔诰傍花飞，知有恩荣出帝闱。八角灵文金作册，三天使者绣为衣。

华阳洞古亭犹在，句曲山深鹤未归。寄语仙人张伯羽，何时邂逅说玄微。
名宦吴隐之新祠
章熙（明代）

孤村修竹蔼芳阴，古岸新祠傍水滨。过客莫烦沽酒奠，使君原是饮泉人。
咏物十首 其五 鸥
蒋春霖（清代）

岁晚知难饱，胡为集远汀。乱群浮水白，孤羽破空青。

浩荡怀湘渚，凄凉对楚萍。凫鹥莫相惜，高立自亭亭。
元日望含元殿御扇开合
章八元（唐代）

万国来朝岁，千年觐圣君。

辇迎仙仗出，扇匝御香焚。俯对朝容近，先知曙色分。

冕旒开处见，钟磬合时闻。影动承朝日，花攒似庆云。

蒲葵那可比，徒用隔炎氛。
东园招孙中叔
郑獬（宋代）

花路横梢已碍马，断无人迹赏年芳。
绿杨成穗点著地，蝴蝶作团飞过墙。
不禁梦回多黯郁，长因酒后得凄凉。
期君待与春翁约，买取东风任醉乡。
寒食宴城北山池，即故郡守荣阳郑钢目为折柳亭
羊士谔（唐代）

别馆青山郭，游人折柳行。落花经上巳，细雨带清明。

鶗鴂流芳暗，鸳鸯曲水平。归心何处醉，宝瑟有馀声。
还山
李世熊（明代）

出处沧桑外，呼天虎豹高。少年惭贾策，旷志及原骚。

笔冢难酬脯，车驺每对醪。晴阴还造物，攘攘尔何劳。
偈颂一百四十一首
释师范（宋代）

作者相逢，你西我东。
水归沧海，月上孤峰。
放出城中老鼠，咬杀村裹大虫。
因甚如此，闽蜀同风。
太常引 寿庞咨议
王恽（元代）

髯郎风度幕中莲。已师范，使君贤。骥足快腾骞。道好个、庞家士元。沧浪高兴，寒花晚节，秋色满淇园。一＊愿遐年。要都酿、君家百泉。
答循倅潜起
刘克庄（宋代）

别后书稀梦亦稀，忽传尺素到柴扉。
不知天骥方徐步，将谓云鹏久怒飞。
句律斩新过似旧，姓名略是复疑非。
长官仙去宾朋散，存者依稀有杜微。
次韵答印山家兄
尹守衡（明代）

忆别春将暮，俄惊麦又新。纵惭强项令，肯作折腰人。

远信惟加饭，深交若饮醇。金声先掷示，击缶愧难陈。
趵突泉
赵孟頫（元代）

泺水发源天下无，平地涌出白玉壶。
谷虚久恐元气泄，岁旱不愁东海枯。
云雾润蒸华不注，波涛声震大明湖。
时来泉上濯尘土，冰雪满怀清兴孤。
登牛者蛾眉亭二首
杨万里（宋代）

山拆江通万里流，菱花双照茧眉头。
扫除却月横云样，别有颦眉蹙两愁。
明月入波那可捉，长庚伴月本同游。
君看夜夜青天上，渠与姮家分管秋。
朱文公储议帖赞
岳珂（宋代）

道统之传，洙泗濂伊。
公于淳熙，万古一时。
言名之舆，世泯其辙。
皎皎纲常，首载先烈。
粤古大臣，以国为身。
浚源培根，兹为爱君。
总干徂征，拜疏辄发。
外宁内忧，间不容发。
复雠大义，不振不随。
易安于危，本则先之。
先王之忠，与莱公对。
谗夫孔多，碣欠若辈。
彼姑息者，大义一毛。
谓我徒劳。群吠以嘈。
事是迹讹。
赠拆字嗅衣相士
文天祥（宋代）

水水坎离紫阳怪，滑波皮骨长坡骇。
解州得解解中胶，费家封铺同一解。
唫字从金诗反穷，贝何为分田何同。
黄绢幼妇我自乐，竹犬多事鸦鹤翁。
病疟
蔡见先（清代）

莫将时事日关怀，伏枕呻吟卧小斋。客里一身真类叶，病馀双小已成柴。

杜陵落拓诗心壮，阮籍猖狂酒兴佳。最是愁人听未得，残梧风扫点秋阶。
郊居集句十首 其二
卢龙云（明代）

苦厌繁机少适怀，相将游戏绕池台。

溪云杂雨来茅屋，堕蕊飘香入酒杯。

老去诗篇浑漫兴，眼前人事祗堪哀。全真养素安吾分，海柳江花次第开。
赠周钓甫同谷时庚午七月同客金陵
金武祥（清代）

不洒穷途泪，艰难卅载尝。危言动君相，奇气发文章。

天下正多事，斯民剧可伤。忧时同一哭，漫说少年狂。
下长安堰
方回（元代）

已雪又复雨，天寒行路难。
船中寒尚可，未若堰头寒。
已雨又欲雪，泥深行路迷。
岸边泥尚可，未若堰头泥。
官船买船逾十丈，终日牵攀仅能上。
小船不阔五尺者，大船塞之下容下。
堰夫惯见甘途污，轴胶缆断相号呼。
得钱赡家计未愚，不惜身如牛与豬。
人生劣可足衣食，何必来此堰头立。
探春令·绿杨枝上晓莺啼
晏几道（宋代）

绿杨枝上晓莺啼，报融和天气。被数声、吹入纱窗里。又惊起娇被睡。绿云斜亸金钗堕。惹芳心如醉。为少年湿了，鲛绡帕上，都是相思泪。
解蹀躞 蹄钱南园画马，和清真韵
姚华（清代）

瘦尽鞭丝春影，犹向西风舞。夜槽空齧，酸嘶警愁旅。

临老怯上征途，暇来偶系残椿，管枯思苦。

意无绪。应念前尘游俊，披图叹遭遇，盛时英物，轻蹄躏花雨。

黯淡金勒无人，有谁飞鞚青郊，共寻春去。
宿直里店二首
刘宰（宋代）

扁舟泛泛逐惊湍，朔吹飚飚作晓寒。
舣棹远来投野店，应门幸喜得儒冠。
六么令
陈允平（宋代）

授衣时节，犹未定寒燠。长空雨收云霁，湛碧秋容沐。还是鲈肥蟹美，橡栗村村熟。不堪追逐。龙山梦远，惆怅田园自黄菊。

醉中还念倦旅，触景伤心目。羞破帽、把茱萸，更忆尊前玉。愁立梧桐影下，月转回廓曲。归期将卜，西风吹雁，懒寄斜封但相嘱。
答陈白沙先生
袁金蟾（明代）

独坐桂花边，清香杳杳燃。夜深山寂寂，明月满西川。
沈栗仲同年宰酃县以弦歌化之邑能鼓雅琴者四十余人其治可想以诗赠之
程恩泽（清代）

一夫弦歌千室鸣，古有单父东武城。三代以还无此声，此声能使王侯贞。

间暇无事修太平，化我鸱枭哺所生。云秋之水北入深，上有神父秉《周礼》。

攫深醳愉万事理，偶欲登高临渌水。诸生十百希厥旨，路人咸诧问所以，指丝桐曰命之矣。

茆厂夜月弹流泉，杼声书声相纠缠。稍涉北鄙便自愧，何况洙泗龂龂焉。

邦君凭轩赓古篇，邦人和之如众仙。趣拜炎陵求练弦，剪其青牛剉双角。

夔襄荐技斑倕镌，神农大笑投赭鞭，此调不传数千年。

恨君不识袁孝尼，恨我不识元鲁山。《于蔿于》曲已遍诵，《广陵》妙散胡可悭。

不成章我亦不作，但欲博我高堂欢。进观君艺何斑斓，能诗书画奕剑丸。

所可测者器数间，不可测者海波澜。廿年同举今甫面，冰雪同清铁同鍊。

愔愔琴德美可眷，君山岂受宣平荐。五技都穷卧花县，何当密友罗曲宴，三叠胎仙舞深院。

座中那有钟子期，祇有鼾齁侧冠弁。
寄陆务观
杨万里（宋代）

君居东浙我江西，镜里新添几缕丝。
花落六回疏信息，月明千里两相思。
不应李杜翻鲸海，更羡夔龙集凤池。
道是樊川轻薄杀，犹将万户比千诗。
金刚随机无尽颂·法会因由分第一
释印肃（宋代）

圣凡同遣日，尽讲波罗蜜。
□唯解空知，更不劳心力。
清平乐 湖上泛月
查慧（清代）

新凉似曲。酿就西湖绿。醉后尚堪斟百斛。飞下一瓯寒玉。

月华小驻桥东。萧萧几阵微风。趁著采莲人去，不知身在秋中。
忆斋中二首 其一
朱熹（宋代）

高斋一远眺，西南见秋山。景翳夕阴起，竹密幽禽还。

赏惬虑方融，理会心自闲。谁料今为客，寥落一窗间。
简胡学士索木芙蓉栽 其二
杨士奇（明代）

闻种拒霜遮水槛，春前分乞数枝栽。总知宋玉才情绝，会约花时作赋来。
满庭芳（探梅）
葛立方（宋代）

狂吹鸣篱，祥E648剪水，分明欺压寒梅。冰威初敛，曦影上池台。应有一番和气，南枝上、恐有春来。须勤探，呼吾筇杖，屐齿上苍苔。

春风，浑未到，徘徊香径，巡绕千回。见琼英一点，小占条枚。且看先锋素艳，看看便、繁蕾齐开。香浮动，微薰诗梦，须更著诗催。
用中示以字瑞既书其事又赋诗一首
陈渊（宋代）

河图布画非人力，鸟迹成文岂偶然。自昔秘藏神所护，至今陈露墨犹鲜。

胸襟有道推先觉，斤斧无情肯自全。但欲剖心彰景命，爨桐何意拟薰弦。
赋八月竹
黄庶（宋代）

我养一轩竹，秋来成绿阴。
万物有衰意，独怀霜雪心。
西风嵇叔醉，明月白公吟。
回首看桃李，何尝费百金。
钱唐感旧
徐熥（明代）

吴山残黛晚烟低，满目桃花路又迷。夜夜泪痕悲角枕，年年幽恨闭香闺。

分枝菡萏难连理，隔水鸳鸯暂并栖。司马琴心今渐老，断肠明月小楼西。
秋叶二绝 其二
张侃（宋代）

花木荣枯又一年，谁知生意妙难传。君看亭侧数株柳，几度风前吹细绵。
翠楼唫 簟痕
叶元壁（清代）

薤叶含烟，桃枝凝露，潇湘隐隐风展。冰丝萦碎样，误酒梦那回偷荐。

纱厨人软，细印入衫蕉，鳞漪深浅。明娇腕。腻霞一缕，碧纹微断。

宛转。滑沁银泥，忆几番收起，笛云平剪。玉花谁远赠，恰雨过秋深难辨。

舞沈歌散。向藤绿阴中，背人寻遍。空愁看。夜凉如水，月华铺满。
次韵傅茂元二绝
刘子翚（宋代）

濠乐亭前花已披，马军送酒故来迟。
只愁风雨卷春去，红染芳效一径泥。
送虞城刘明府谒魏郡苗太守
高适（唐代）

天官苍生望，出入承明庐。肃肃领旧藩，皇皇降玺书。

茂宰多感激，良将复吹嘘。永怀一言合，谁谓千里疏。

对酒忽命驾，兹情何起予。炎天昼如火，极目无行车。

长路出雷泽，浮云归孟诸。魏郡十万家，歌钟喧里闾。

传道贤君至，闭关常晏如。君将挹高论，定是问樵渔。

今日逢明圣，吾为陶隐居。
念奴娇
翁定（宋代）

昔时彭祖，闻道有、八百穹崇遐寿。屈指我公今几许，历岁才方七九。七百修龄，更三十七，犹是公之有。此逢诞节，盖须来献尊酒。
好是子舍孙枝，居官领荐，迭复青毰旧。陶令解龟何太早，去作幔亭仙友。只恐九重，思贤梦觉，未屈调羹手。周公居左，鲁公还是居右。
谒南岳
刘克庄（宋代）

中原昔分裂，五岳仅存一。
嗟余生东南，有眼乃未觌。
清晨犯寒栗，马上青历历。
怪云何处来，对面失崷崒。
午投胜业寺，僧讶余不怿。
茗馀因献嘲，君定非韩匹。
彼来既轩露，君至若封鐍。
余谓僧无躁，兹可以理诘。
止僧坐悦亭，霾翳忽冰释。
石廪先呈身，{左山右勾}嵝俄见脊。
须臾天柱开，最后祝融出。
高峰七十二，固已得彷佛。
邺侯何尝死，懒残元非寂。
恍疑在山中，明当往寻觅。
咄哉三尺雪，孤此一双屐。
驾言款灵琐，楼堞晃丹赤。
柏深不见人，画妙如新笔。
珠珑千娉婷，弹棋拊瑶瑟。
茫茫鬼神事，荒幻难穷悉。
吾师太史公，江淮遍浪迹。
兹焉又浮湘，汗漫恣游陟。
虽然乏毫端，亦颇增目力。
规模五字体，蟠屈万丈碧。
诗成投褚中，何必题庙壁。
诸公和雷字韵茶诗四绝句外复有继作辄续二篇
苏颂（宋代）

团膏才就贡纲催，度岭逾江万里来。
共看云瓯轻搅雪，还如春架动研雷。
华山畿二十五首 其十四
佚名（隋代）

无故相然我。路绝行人断。夜夜故望汝。
感春三首 其二
张耒（宋代）

默坐不复出，浮云作朝阴。离离檐间花，随雨下故林。

物色一如此，朱颜坐凋侵。自歌阳春曲，吾不待知音。
次韵昌父十首 其十
韩淲（宋代）

待以繁英荐夕餐，分明书室是芝兰。从来正色黄尤羡，俗眼从他强爱丹。
哭鲍景翔鲁斋
方回（元代）

学从元字起，贞实已先元。
密玩坤乾易，精控宇宙根。
与公传后世，有客践前言。
万古立鳌极，惟思夜气存。
蓦山溪（春晴）
黄庭坚（宋代）

朝来风日，陡觉春衫便。翠柳艳明眉，戏秋千、谁家倩盼。烟匀露洗，草色媚横塘，平沙软。雕轮转。行乐闻弦管。追思年少，走马寻芳伴。一醉几缠头，过扬州、珠帘尽卷。而今老矣，花似雾中看，欢喜浅。天涯远。信马归来晚。
疏古
释重顯（宋代）

我有面镜，到处悬挂。
心圣不来，谁上谁下。
华阳馆
段昕（清代）

燕丹愤激报秦耻，壮士悲歌感知己。美人呜咽马无声，惨白衣知寒易水。

侥幸之谋虽不成，绕柱断襟惊欲死。人谓此举速燕亡，燕即帝秦亡一耳。

但惜华阳馆，不如黄金台。黄金一筑骏马来，三齐锁钥朝燕开。

华阳馆，荆榛满。镯镂空误樊将军，黄沙一望斜阳晚。
次韵宋才夫
李流谦（宋代）

麒麟丹青了无梦，香火因缘已成癖。
一堂风冷自分明，谁撮虚空强摹画。
蔬食眠烹均一茹，笑取菅麻视缯帛。
风幡自作此分别，蛛挂一丝犹可惜。
大千元不一毫隔，何处往来劳辔策。
冥鸿远矣方控弦，一筹银丝好看客。
擬古
田锡（宋代）

楚畹种芳兰，发生逢早春。
萌芽初蕺蕺，枝叶俄莘莘。
幽丛秋既老，芳气冬弥薰。
馨香当还风，晻蔼来袭人。
百草莫相妬，从之为尔邻。
深林莫盖藏，芬然亦自伸。
和马伯庸御史效义山无题四首 其一
薛汉（元代）

羽林垂彩动天江，幕府光联白虎幢。吏法有章皆画一，将坛得士故无双。

台中长夏霜凝简，掖内通宵雾锁窗。若使九门容径入，肯思岩隐听流淙。
送陈动之
宋祁（宋代）

绨帙抛蓬观，军牙佐柳屯。
伏熊均轼宠，睡貉袭裘温。
睢苑寒云隔，渔挝暝鼓喧。
帛书无厌数，知有雁为门。
和傅粹梅岩之什·梅开
陈宓（宋代）

人间飞叶送残年，篱落逢春此地先。
虽有柴门无鏁钥，唐时竹洞岂其然。
绍兴以后祀五方帝六十首
佚名（隋代）

神之戾止，天门夜开。
礼备告成，云耕孙回。
旗蠢晻霭，万灵喧豗。
独遗祉福，用泽九垓。
叫岩次陈户部嘉言
邵宝（明代）

师子逾江漫作奇，此山真有物司之。悬藤不与云俱化，浮石应随鸟共驰。

郡将游来曾易榜，民曹别去肯留诗。山僧莫讶登临晚，日落高天为我迟。
闻东乡妇女为乱兵驱掠南上甚众
刘崧（元代）

华屋娉婷步履轻，乱来几日窜荆榛。官兵驱入牛羊队，直过江南闻哭声。
颂古三十一首
释安永（宋代）

南北山相对，东西有路分。
不经场阵裹，争见李将军。
与之珍朝议
文彦博（宋代）

观鱼最是乐，莫作羡鱼心。退而能结网，所得过千金。
食梨
曾巩（宋代）

今岁天旱甚，百谷病已久。
山梨最大树，属此亦乾朽。
当春花盛时，雪满山前后。
常期摘秋实，穰穰落吾手。
忽惊冰玉败，不与膏泽偶。
清朝起周览，映叶才八九。
闲居问时物，此说得溪叟。
贫斋分寂绝，尘抱徒噎呕。
宁知萧条内，把握忽先有。
食新恐非称，分少觉已厚。
开苞日星动，落刃冰雪剖。
烟浔择新汲，远负盈素缶。
英华两相发，光彩生户牖。
初尝蜜经齿，久嚼泉垂口。
蠲烦慰诸亲，愈渴忻众友。
肯视故畦瓜，宁论浊泥藕。
岁晚迫风霜，人饥之藜糗。
真味虽暂御，未许置樽酒。
建炎丞相成国吕忠穆公退老堂 其二
谢升俊（宋代）

再造功成不自居，玉墀长见咏归欤。青山流水看无厌，燠馆凉台兴有馀。

天子时时思旧德，苍生日日傒新除。黑头便上锋车去，遥想槐庭席正虚。
北山
丘葵（宋代）

朝见北山青，暮见北山紫。
顽然土与石，此色何处起。
无情草木含清辉。朝露夕阳助明媚。
四时烟雨姿熊异，天机滚滚何曾已。
人见山上有青天，谁知天有青山裹。
欲问巨灵知不知，孤鸢飞处白云起。
惜分飞 程村感事作惜分飞词五十阕为殿一章
王士祯（清代）

生小卢家堂里住。解诵班姬捣素。花底曾相遇。两情脉脉银湾渡。

九十春光花满树。狼籍宵绵雨。欲问相思路。伯劳飞燕东西去。
郊庙歌辞。享先蚕乐章。絜诚
佚名（唐代）

桂筵开玉俎，兰圃荐琼芳。八音调凤历，三献奉鸾觞。

絜粢申大享，庭宇冀降祥。神其覃有庆，契福永无疆。
送淳上人游九岩
王铚（宋代）

残菊孤花留暮秋，劳师问路乱山头。
九岩只望孤云去，舒卷如云得自由。
沁园春（寿六二叔父德光）
陈著（宋代）

月旦评中，有如公者，更谁与俦。看纷纷仁意，春风和气，堂堂义事，砥柱中流。己重物轻，身穷道泰，却占人间第一筹。回头笑，彼纷纷名利，过影浮沤。

夷犹。庭户清幽。算此境神仙别一洲。但烧香挂画，呼童扫地，对山揖水，共客登楼。付与儿孙，只将方寸，此外无求百不忧。宜多寿，自今开八帙，到八千秋。
与勃海孟芾景章守岁成居竹宅
张翥（元代）

此老无柴棘，襟期一见同。诗如孟东野，名是米南宫。

把酒推年长，围炉到夜终。剩吟须剩醉，相对各衰翁。
元夕
方岳（宋代）

去年人老已苍华，野蔌山醪办咄嗟。
到得今年人又老，也无筋力看梅花。
闺情
杜牧（唐代）

娟娟却月眉，新鬓学鸦飞。暗砌匀檀粉，晴窗画夹衣。

袖红垂寂寞，眉黛敛衣稀。还向长陵去，今宵归不归。
在巴南望郡南山呈乐天（时从乐天忠州）
白行简（唐代）

临江一嶂白云间，红绿层层锦绣班。

不作巴南天外意，何殊昭应望骊山。
游善权山留题三首 其一 乾洞
陈克（宋代）

神仙何时开，中虚仰萦盘。呀然九地低，怪此天壤宽。

窈窅辟琼九，璁珑缀珠鬘。阴道差险绝，真形谢雕剜。

阆风安在哉，突兀浮云端。天高鬼神恶，欲往良独难。

空飞遽未暇，穴处如何安。相将三重茅，势面玄都坛。

仙田满嘉植，玉彩长阑干。心空腹自实，宁计米盐残。
忆旧游 丰台芍药
陈宝琛（清代）

看群芳代谢，占断春光，婪尾连畦。过草桥南望，恐扬州盛日，无此华滋。

向时祖园王墅，芜废属场师。问碧玉谁家，销魂值得，留视图诗。

噫嘻。驻车处，忍千梢茧栗，卖与凡厮。岁岁兵尘里，恁轮蹄交遝，虐甚风姨。

永随洛花先后，名品旧京遣。奈短发羞簪，还怜欲插无古瓷。
芦峰次韵
朱熹（宋代）

涧水流千仞，岩姿起万般。扶藜虽有兴，驻屐谅难安。

好客能同趣，群峰肯纵观。苍茫却无际，谁与话愁端。
致仕归言怀效吴体四首 其三
黄仲昭（明代）

白日不照吾肺肝，曲学阿世诚何颜。诗书聊堪遗孙子，杞菊亦足供盘餐。

铜山铸钱彼为得，瓦瓮灌畦吾所安。自笑无能成巧宦，只合归伴沙鸥閒。
昔游诗 其十
姜夔（宋代）

昔游衡山下，看水入朱陵。
半空发积雪，万万玉花凝。
或如生绡挂，或作薄雾横。
纷纷虎豹吼，往往蛟龙惊。
人语不相闻，溅雹漂我缨。
有鱼缘峭壁，上上终不亭。
此中有神物，雷雨周八弦。
唐大夫生辰
陈渊（宋代）

气转初寒候，祥开既望辰。应时来鸑鷟，占梦获麒麟。

盛德圭无玷，高才竹有筠。胸襟藏巨壑，人物妙洪钧。

使者光华远，朝廷宠数新。鹏程九万里，椿干八千春。

鼎鼐虚前席，风云即要津。黑头纡衮绣，天意在斯民。
秋蝇
邹浩（宋代）

秋风快如刀，着木木欲折。蕃鲜转凄凄，入眼无一悦。

青蝇独何为，飞鸣犹未灭。造化本无私，尔生亦偶窃。

念方三伏中，日车午停辙。下照人世间，何异红炉热。

劲鸟倦戢翼，狞兽喘吐舌。惟人于此时，体懈剧疲薾。

虚堂幸可逃，枕簟随意设。好睡边韶同，素懒稽康埒。

更此值清凉，酣寝谓须决。双睫才欲交，汗肤遭尔齧。

营营不绝声，宛类谗口呐。使我寝不安，欲息还复挈。

况如一箪贫，未能万钱歠。园蔬荐脱粟，杯盘殊灭裂。

双箸才欲拈，咀嚼遭尔餮。适从何处来，食饮污修洁。

使我味不甘，欲咽还复噎。驱除付疲兵，祗足增跛蹩。

宜哉孙权弹，为尔情激切。期望秋风回，一扫无馀孽。

偶此延朝昏，勿谓风不烈。气候侵凝凛，龙蛇且藏穴。

尔形大豆然，岂能坚如铁。
幽谷吟上欧阳内翰
杨杰（宋代）

滁山插空望不足，行信马蹄入幽谷。生平未惯尘外游，先酌寒溪洗尘目。

自疑身是武陵客，误逐桃花迷水曲。欲穷本始问岁月，亭上雄文凿青玉。

意高语险测难到，拂散白云再三读。乃知造作自混沌，山神固护宝藏椟。

路歧未许车马通，白日苍烟走麋鹿。一从紫府仙人来，指出洞天三十六。

膏泽疏开不死泉，栋梁养成岁寒木。灵苗异草无根株，摇荡清香过林麓。

峰峦围匝别是天，天在山中成大畜。先生之心此其象，往行前言深蕴蓄。

议论吐为仁义辞，文章散作生灵福。默笑真工功未醇，饾饤春风弄红绿。

聃云谷得一以盈，以一能应无穷声。千古万古声不尽，先生得之为声名。

公之声名公之心，日益远大日益深。愚儒耳目所不及，奋笔空成幽谷吟。
送逯善上海道万户
吴当（元代）

帅符新拜紫髯翁，国饟深贤转漕功。海水八荒浮地轴，云帆万斛动天风。

东吴民力今时困，中土军储昔自充。报政归朝参大议，经邦事业属豪雄。
微之宅残牡丹
白居易（唐代）

残红零落无人赏，雨打风摧花不全。

诸处见时犹怅望，况当元九小亭前。
桂
毛珝（宋代）

天上分来种异常，年年花占菊前黄。堆将龙麝应难敌，隔尽屏帷亦透香。

此日且饶秋富贵，全家疑在月中央。明朝酒醒风吹尽，赢得黄金满步廊。
浣溪沙
晏几道（宋代）

莫问逢春能几回。能歌能笑是多才。露花犹有好枝开。

绿鬓旧人皆老大，红梁新燕又归来。尽须珍重掌中杯。
吴娃曲
沈愚（明代）

海棠含愁泣春雨，弱柳垂烟锁金缕。
东风袅袅吹晴丝，双燕飞来向人语。
西邻小姬年十五，细骨轻躯学歌舞。
将身嫁与冶游郎，无奈花前别离苦。
琵琶拨断《鹍鸡》弦，玉钗击碎鸳鸯股。
低眉敛恨对银缸，红粉楼头月当午。
种稗叹
方回（元代）

农田插秧秧绿时，稻中有稗农未知。稻苗欲秀稗先出，拔稗饲未唯恐迟。

今年浙西田没水，却向浙东籴稗子。一斗稗子价几何，已直去年三斗米。

天灾使然赝胜真，焉得世间无稗人。
寄中洲茶与尤延之，延之有诗，再寄黄檗茶，
杨万里（宋代）

诗人可笑信虚名，击节茶芽意不轻。
尔许中洲真後辈，与君顾渚敢连衡。
山中寄去无多子，天上归来太瘦生。
更送玉尘浇鍚水，为搜孔思搅周情。
与诸弟别乐庵弟约有江阳之会
杨慎（明代）

中宵风雨早来凉，谢草春池别梦长。
绿野开筵联玉树，红亭离思结垂杨。
通波直下无千里，明月何曾是两乡。
白昼看云何限意，佳期良晤在江阳。
蓝田溪杂咏二十二首·石莲花
钱起（唐代）

幽石生芙蓉，百花惭美色。远笑越溪女，闻芳不可识。
即事六绝
王炎（宋代）

了无俗驾到蜗庐，隐几閒翻贝叶书。
属会苍头休洒扫，绿苔随意上阶除。
偈颂一百零三首 其九十七
释月涧（宋代）

破砂盆，无贵贱。等闲拈向昌江上，尽大地人同一见。

彷佛宣州木瓜，依稀景镇宝变。